Ügyintéző: Dr. Kántor Ferenc
				           	                                       Faragóné Dr. Endrődi Zsuzsanna

J E L E N T É S
az OBH 4289/2002. számú ügyhöz

Az eljárás megindítása

Az Országgyűlési Biztosok Hivatala 2002. szeptember 24-26. között általános vizsgálatot végzett Győr-Moson-Sopron megyében. Ennek keretében került sor a földrendező és a földkiadó bizottságokról szóló 1993. évi II. törvény (Fkbtv.) egyes kérdései végrehajtásának vizsgálatára a Győr-Moson-Sopron Megyei Földhivatalnál (Földhivatal). 

A hivatalból indított vizsgálat célja volt annak feltárása, hogy a részaránytulajdonú földek kiadásának lezárását követően a szövetkezetek használatában lévő önálló helyrajzi számon nyilvántartott árok, csatorna, és azok műtárgyai - melyek nincsenek szövetkezet vagy más üzemeltető tulajdonában, és nem tartoznak védett vagy védelemre tervezett természeti területekhez - tulajdonjogának az önkormányzatok tulajdonába adásáról a körzeti földhivatalok az illetékes önkormányzatokat értesítették-e határozattal (Fkbtv. 12/A. §), illetve, hogy a körzeti földhivatalok határozattal értesítették-e az illetékes önkormányzatokat arról, hogy a földkiadás lezárását követően a szövetkezet használatában lévő önálló helyrajzi számon nyilvántartott utak közül (Fkbtv. 12/D. §) - amelyek nem a szövetkezet tulajdonát képezik, s amelyek nem tartoznak védett vagy védelemre tervezett területekhez -, mely helyrajzi számú utak kerültek az önkormányzat tulajdonába. A vizsgálat kiterjedt arra is, hogy az FM Hivatal által a részaránytulajdonosokat megillető aranykorona értékű - ingatlan-nyilvántartási bejegyzésre alkalmas - határozattal kiadott termőföldek ingatlan-nyilvántartási bejegyzése határidőben megtörténik-e, illetve, hogy hogyan alakult azon jogosultak kérelmének teljesítése, akik az Fkbtv. 12/F. §-a alapján 2002. III. 1. napjáig azért nyújtották be termőföldjüknek az állami költségvetés terhére önálló helyrajzi számon való kialakítása és bejegyzése iránti kérelmüket, mert a földkiadási eljárás során részükre korábban határozattal osztatlan közös tulajdonként kiadott termőföldjük tulajdonjogát az ingatlan-nyilvántartásba ily módon már jogerősen bejegyezték.
 
A földhivatal vezetője és két vezető munkatársa tájékoztatta a vizsgálókat az Fkbtv. már említett kérdések végrehajtásának tapasztalatairól.

A jogszabályi háttér és a vizsgálat megállapításai

Az Alkotmány 2. § (1) bekezdése rögzíti, hogy "A Magyar Köztársaság független, demokratikus jogállam".

Az Alkotmány 13. § (1) bekezdése kimondja, hogy "A Magyar Köztársaság biztosítja a tulajdonhoz való jogot."

Az Fkbtv. 12/A. §-a szerint:
"(1) A részarány-tulajdonú földek kiadásának lezárását követően a szövetkezet használatában levő, önálló helyrajzi számon nyilvántartott árok, csatorna, töltés és azok műtárgyai - ha azok nincsenek a szövetkezet vagy más üzemeltető tulajdonában - az illetékes települési önkormányzat, a fővárosban a fővárosi önkormányzat tulajdonába vagy - a fővárosi önkormányzat nyilatkozata alapján - a kerületi önkormányzat tulajdonába kerülnek a (2) bekezdésben meghatározott ingatlanok kivételével. A fővárosi önkormányzat nyilatkozatát a helyi önkormányzatokról szóló 1990. évi LXV. törvény és az ehhez kapcsolódó jogszabályok alapján adja meg.
(2) Az (1) bekezdésben meghatározott ingatlanok közül a védett vagy védelemre tervezett természeti területhez tartozók a Magyar Állam tulajdonába és az illetékes nemzeti park igazgatóság vagyonkezelésébe kerülnek.
(3) Az (1) bekezdésben meghatározott földrészletek önkormányzati tulajdonba kerüléséről a körzeti földhivatal a kiadás lezárását követő 30 napon belül határozattal értesíti az önkormányzat polgármesterét, a fővárosban a főpolgármestert. A határozat ellen a polgármester, illetőleg a főpolgármester a kézbesítéstől számított 60 napon belül fellebbezhet.
(4) Fellebbezés hiányában a földhivatal az önkormányzat tulajdonjogát a határozat alapján hivatalból bejegyzi."

Az Fkbtv. 12/D. § (1)-(4) bekezdése úgy szól, hogy 
"(1) A földkiadás lezárását követően a szövetkezet használatában levő, önálló helyrajzi számon nyilvántartott utak - ha azok nem a szövetkezet tulajdonát képezik - az illetékes települési önkormányzat, a fővárosban a fővárosi önkormányzat tulajdonába, vagy a fővárosi önkormányzat nyilatkozata alapján a kerületi önkormányzat tulajdonába kerülnek a (2) bekezdésben meghatározott utak kivételével. A fővárosi önkormányzat nyilatkozatát a helyi önkormányzatokról szóló 1990. évi LXV. törvény és az ehhez kapcsolódó egyéb jogszabályok alapján adja meg.
(2) Az (1) bekezdésben meghatározott utak közül a védett vagy védelemre tervezett természeti területhez tartozók a Magyar Állam tulajdonába és az illetékes nemzeti park igazgatósága kezelésébe kerülnek.
(3) Az utak önkormányzati tulajdonba kerüléséről az illetékes körzeti földhivatal határozattal értesíti az önkormányzat polgármesterét, a fővárosban a főpolgármestert. A határozat ellen a polgármester, illetőleg a főpolgármester a kézbesítéstől számított 60 napon belül fellebbezhet.
(4) Fellebbezés hiányában a földhivatal az önkormányzat tulajdonjogát a határozat alapján hivatalból bejegyzi."

Az Fkbtv. 12/E. § (1) bekezdése azt rendeli, hogy "A részarány-tulajdonnak megfelelő föld kiadása, illetve a részarány-földtulajdon helyének meghatározására irányuló eljárás eredményeként kialakított földrészleten fennálló közös tulajdon megszüntetésére e törvény rendelkezéseit kell alkalmazni, ha a tulajdonostársak a közös tulajdont szerződéssel nem szüntetik meg, s az - a tulajdonostársak nagy számánál vagy más körülménynél fogva - nem várható."

Az Fkbtv. 12/F. § rendelkezései rögzítik:
"(1) Amennyiben a földkiadási eljárás eredményeként létrejött osztatlan közös tulajdon tulajdonostársait megillető tulajdoni hányadokat az ingatlan-nyilvántartásba már jogerősen bejegyezték, az illetékes körzeti földhivatalnál bármely tulajdonostárs kérelmével e törvény hatálybalépésétől számított 60 napon belül, a továbbiakban évente március 1-jéig kezdeményezheti az ingatlan megosztását annak érdekében, hogy saját tulajdoni hányadát önálló ingatlanként kaphassa meg.
(2) Az ingatlan-nyilvántartásba osztatlan közös tulajdonként bejegyzett ingatlanok esetében a megosztások költségeit az állam viseli.
(3) Az önálló ingatlan kialakítására vonatkozó kérelmet írásban a földhivatal által erre rendszeresített nyomtatványon kell benyújtani. A kérelmet több tulajdonostárs együttesen is benyújthatja, és kérhetik az önálló ingatlan osztatlan közös tulajdonban történő kiadását.
(4) A kérelem alapján a körzeti földhivatal meghatározza a földrészlet megosztásának módját, megállapítja a megosztás kiindulási helyét és irányát figyelemmel a talajvédelmi szempontokra is. A megosztást lehetőség szerint a földrészlet legjobb minőségű területrészén kell kezdeni.
(5) A körzeti földhivatal az (1) bekezdés szerinti határidő letelte után a tulajdonostársak közötti egyezség hiányában sorsolással dönt a kiosztás sorrendjéről.
(6) A körzeti földhivatal a sorsolással az adott földrészlet vonatkozásában a kiosztási sorrendet állapítja meg, és a földrészlet meghatározott részéhez rendeli a tulajdonosokat tulajdoni hányaduknak megfelelően.
(7) Az önálló földrészlet kialakítására a 9/C. § (6) bekezdésében foglaltak az irányadóak.
(8) A sorsolás során a 9/C. § (10) bekezdésének szabályai értelemszerűen alkalmazandók, azzal az eltéréssel, hogy a sorsolás ellen a körzeti földhivatalnál a megyei földhivatalhoz címzett kifogás nyújtható be.
(9) A földrészlet megosztására csak abban az esetben kerülhet sor, ha ahhoz a megosztandó ingatlant terhelő és az ingatlan-nyilvántartásba bejegyzett jogok jogosultjai, valamint az érintett szakhatóságok hozzájárultak.
(10) A körzeti földhivatal a sorsolást követően elkészíti a változási vázrajzot, s ennek, valamint a sorsolási jegyzőkönyvnek az alapján a tulajdonjogot bejegyzi az ingatlan-nyilvántartásba.
(11) Akik önálló földrészlet kialakítását nem kérték a visszamaradó földrészleten tulajdonközösségben maradnak.
(12) Az önálló ingatlanná alakításról szóló határozatok kézbesítésére az ingatlan-nyilvántartásról szóló 1997. évi CXLI. törvény vonatkozó rendelkezései az irányadók.

A földhivatalban kapott tájékoztatás szerint a szövetkezetek használatában lévő - az Fkbtv. 12/A. §-ában megjelölt - önálló helyrajzi számon nyilvántartott árkok, csatornák, töltések és azok műtárgyai önkormányzati vagy állami tulajdonba vételéről a körzeti földhivatalok határozattal értesítették a jogosultakat, s részükre az említett ingatlanok tulajdonjogának ingatlan-nyilvántartásba való bejegyzése is 2001. év végéig megtörtént. Ugyanez a megállapítás vonatkozik az Fkbtv. 12/D. § (1)-(2) bekezdésében megjelölt utak tulajdonosai határozattal való tájékoztatására és tulajdonjoguk ingatlan-nyilvántartási bejegyzésére is.

Az FM Hivatal által hozott - ingatlan-nyilvántartási bejegyzésre alkalmas - határozatokkal részaránytulajdon fejében kiadott termőföldek tulajdonjogának ingatlan-nyilvántartásba való bejegyzése a körzeti földhivataloknál határidőben megtörténik, elmaradás nem tapasztalható. 

A vizsgálat feltárta, hogy a néhány napon belül az FM Hivatalnak átadásra kerülő - egy gazdálkodó egységet érintő aranykorona mérleg kivételével - a körzeti földhivatalok valamennyi gazdálkodó egység aranykorona mérlegét elkészítették és az FM Hivatalnak átadták. Megállapítható volt az is, hogy az Fkbtv. 7/A. § (4) bekezdésében írt, az FM Hivatalnak szóló értesítési kötelezettség teljesítésével - egyes gazdálkodó egységek tekintetében - a körzeti földhivatalok késnek, melynek rövid időn belüli pótlására a földhivatal vezetői ígéretet tettek. Az értesítések elmaradása zavart nem okozott, melyet az FM Hivatalnál végzett vizsgálatunk alkalmával szerzett ismereteink is megerősítettek. 

Tapasztaltuk, hogy a földhivatal az FM Hivatallal a földkiadási munka során is  jól együttműködik, tevékenységét szakszerűen végzi, mely garantálja az Fkbtv.-ben megjelöltek közül a földhivatalokra háruló feladatok eredményes megoldását.

A vizsgálat rögzíti, hogy a földhivatal vezetője és munkatársai a vizsgálók munkáját szakszerű tájékoztatásukkal készségesen segítették. 

A földhivatalnál arra a kérdésre, hogy a már hivatkozott Fkbtv. 12/E. §-ának 2002. I. 1. napjától hatályos szövege szerinti feladat megoldása hol tart - mely szerint az illetékes körzeti földhivataloknak a tulajdonostárs által a törvényes határidőben (2002. március 1-jéig, ezt követően évente március 1-jéig) benyújtott kérelmére tulajdoni hányadának megfelelő aranykorona értékű termőföldet kell a tábla állami költségvetés terhére való megosztása után önálló helyrajzi számon az ingatlan-nyilvántartásba bejegyezni - azt a választ kaptuk, hogy a 2002. III. 1. napjáig a megyében lévő körzeti földhivatalokhoz benyújtott 8000 kérelmet a körzeti földhivatalok áttekintették, községenként rendezték, azonban e kérelmekben foglaltak teljesítésére - pénzügyi fedezet hiányában - nem került sor. A földhivatal vezetője arról is tájékoztatott, hogy ez év tavaszán értesítette a Földművelésügyi és Vidékfejlesztési Minisztérium illetékes főosztályát az említett feladat végrehajtásához szükséges költségek mértékéről. 

A vizsgálat megjegyzi, hogy a már említett Fkbtv. 12/F. §-a az ott megjelölt termőföldrészarány magán-földtulajdonosoknak arra biztosít alanyi jogot, hogy igényeljék kérelmük benyújtására megállapított határidő elteltét követő 30 napon belül az osztatlan közös tulajdonban lévő földrészlet állami költségvetés terhére történő megosztását, s e földrészletben lévő tulajdoni hányaduk aranykorona értékének megfelelő aranykorona értékű termőföld tulajdonjogának nevükre önálló ingatlanként való bejegyzését. 

A vizsgálat megállapítja, hogy a már hivatkozott törvényhely szerinti hatáskörükbe tartozó ügyben illetékességi területükön a körzeti földhivatalok - pénzügyi fedezet hiányában - eljárni nem tudtak. Ennek következtében sérült a törvényben meghatározott jogosultak tulajdonhoz való joga, mert tulajdonjoguk Fkbtv. 12/F. § szerinti gyakorlását a pénzügyi fedezet biztosításának elmulasztása kizárta. Ugyanakkor ez a mulasztás sérti a már említett jogosultak jogállamiságból fakadó jogbiztonsághoz való jogát is azáltal, hogy a pénzügyi fedezet hiányában hallgató körzeti földhivatalok eljárása kiszámíthatatlanná vált, mely az említett alkotmányos jogokkal összefüggésben visszásságot idézett elő. 
A hivatkozott alkotmányos jogokkal összefüggő visszásság mindaddig fennáll, míg a pénzügyi fedezet biztosítását követően a körzeti földhivatalok törvényben írt kötelezettségüket teljesíteni nem tudják.

A megjelölt alkotmányos jogokkal összefüggő visszásság megszüntetése érdekében - arra is tekintettel, hogy a törvény szerinti eljárás lefolytatásának elmaradása nem a megyei vagy a körzeti földhivatalok mulasztásának következménye - a következő ajánlást teszem.

Ajánlás

Az állampolgári jogok országgyűlési biztosáról szóló 1993. évi LIX. törvény 20. §-ának (1), (2) bekezdésére való hivatkozással felkérem a földművelésügyi és vidékfejlesztési miniszter urat az Fkbtv. 12/F. §-ában megjelölt állami költségvetés terhére megoldandó feladat realizálásához szükséges pénzügyi fedezet soron kívüli biztosítását jelentő intézkedés haladéktalan meghozatalára, s arra is, hogy ajánlásom tekintetében kialakított érdemi álláspontjáról - jelentésem kézhezvételét követő 30 napon belül - írásban tájékoztatni szíveskedjék. 

Jelentésem egy példányának megküldésével a Földhivatal vezetőjét ivatal HHivatalis tájékoztattam. 

B u d a p e s t , 2002. október "      "

                                                                                                Lenkovics Barnabás